โซรอสขายทองใน Q4
จากรายงานข่าวของ Bloomberg พบว่า จอร์จ โซรอส และหลุยส์ มัวร์ เบคอน มีการลดการถือครองทองคำในกองทุน ETF ในขณะที่ จอห์น พอลสัน ยังคงทองคำระดับเดิม กองทุนโซรอส ฟันด์ (Soros Fund Management LLC) ได้ลดการลงทุนในกองทุน SPDR (GLD) ลง 55% ลงสู่ระดับ 6 แสนหุ้นทองคำในไตรมาส 4 จากระดับไตรมาส 3 ที่ 1.3 ล้านหุ้น
18 ก.พ. 2556

จากรายงานข่าวของ Bloomberg พบว่า จอร์จ โซรอส และหลุยส์ มัวร์ เบคอน มีการลดการถือครองทองคำในกองทุน ETF ในขณะที่ จอห์น พอลสัน ยังคงทองคำระดับเดิม กองทุนโซรอส ฟันด์ (Soros Fund Management LLC) ได้ลดการลงทุนในกองทุน SPDR (GLD) ลง 55% ลงสู่ระดับ 6 แสนหุ้นทองคำในไตรมาส 4 จากระดับไตรมาส 3 ที่ 1.3 ล้านหุ้น 
โซรอสยังได้ขายหุ้นเหมืองทองคำใน Kinross Gold Corp. (KGC) ซึ่งมีมูลค่าประมาณ 18 ล้านเหรียญสหรัฐ แต่ยังถือหุ้นที่ FreeportMcMoran (FCX) ไว้ที่ 1.7 ล้านหุ้น มีมูลค่าประมาณ 46 ล้านเหรียญสหรัฐ
นอกจากนี้ ยังพบว่าราคาทองคำมีการแกว่งตามสภาพของข่าวที่เข้ามาอยู่ทุกวันและแกว่งค่อนข้างมาก รวมทั้ง SPDR ก็มีการขายทองคำออกมาในสัปดาห์ที่ผ่านมาอีกกว่า 5 ตัน ณ ขณะนี้ SPDR ถือครองทองคำอยู่ที่ระดับ 1,322.97 ตัน จากต้นปีอยู่ที่ระดับ 1,349.92 ตัน นั่นหมายถึงในปีนี้ SPDR ขายทองออกไปแล้วถึง 26.55 ตัน 
ทองคำก็ได้รับแรงกดดันจากตัวเลขเศรษฐกิจสหรัฐที่ปรับตัวดูดีขึ้น เช่น ผู้ขอรับสวัสดิการว่างงานที่ผ่านมาดีขึ้นกว่า 2.7 หมื่นตำแหน่ง ภาคการผลิตก็ปรับตัวสูงขึ้นจากเดือนที่แล้ว รวมทั้งดัชนีความเชื่อมั่นผู้บริโภคเองก็ออกมาดีขึ้นเช่นกัน ทั้งหมดเป็นปัจจัยกดดันทำให้ราคาทองคำลดลงต่อเนื่องในช่วงสัปดาห์ที่ผ่านมา และสิ่งที่สำคัญคือ ราคาเริ่มปรับตัวลดลงมาสู่ราคาเป้าหมายที่ระดับ 1,600 เหรียญสหรัฐ ตามที่ MTS Gold ได้เคยวิเคราะห์ไปก่อนหน้านี้ตั้งแต่เดือน ม.ค.
วิเคราะห์ราคาทองคำทางเทคนิค 
เราจะเห็นได้ว่า ราคาทองคำปรับตัวลดลงต่อเนื่อง หลังจากที่หลุดแนวรับสำคัญที่ระดับ 1,630 เหรียญสหรัฐอีกครั้งหนึ่ง โดยเมื่อคืนวันศุกร์ลงไปทำจุดต่ำสุดประมาณ 1,598 เหรียญสหรัฐ และดีดขึ้นมาปิดตลาด COMEX ที่ระดับ 1,607 เหรียญสหรัฐ จึงวิเคราะห์อย่างต่อเนื่องว่า ราคาทองคำยังอยู่ในทิศทางขาลง แต่ MTS Gold คาดว่าในสัปดาห์นี้ ราคาน่าจะทรงตัวบริเวณ 1,600 เหรียญสหรัฐได้บ้าง เนื่องจากราคาเริ่มลงมาชนบริเวณแนวรับด้านล่างแล้ว แต่หากว่าถ้าราคายังหลุด 1,600 เหรียญสหรัฐลงไป แนวรับถัดไปจะอยู่ที่ระดับ 1,585 เหรียญสหรัฐ และแนวรับที่ดูจะแข็งแรงจะอยู่ที่ระดับ 1,550 เหรียญสหรัฐ MTS Gold ยังแนะนำให้นักลงทุนเก็งกำไรระยะสั้นในทิศทางขาลงตามการแกว่งของตลาด แนวต้านในระยะสั้นๆ จะอยู่ที่ระดับ 1,630 เหรียญสหรัฐ 
สภาพของตลาดทองคำเปลี่ยนแปลงและมีความผันผวนรวดเร็ว MTS Gold จึงย้ำเน้นให้นักลงทุนปรับมุมมองในการเล่นเก็งกำไรในทิศทางขาลง และกลับไปกลับมาตามสภาพของตลาดให้ได้ มิฉะนั้นท่านจะอยู่ในสภาวะการติดดอยที่ไม่สามารถแก้ไขใดๆ ได้เลย